Løver og Tigre

Løver og Tigre var et norsk post-punkband (1982–1984) bestående av musikere fra de vidt forskjellige sjangerne new wave, punk og jazz.

 Historie 
Initiativtageren bak Løver og Tigre, Sverre Knudsen, samlet medlemmene fra string swing-bandet Hot Club de Norvège (Jon Larsen, Ivar Brodal, Per Frydenlund & Svein Aarbostad), Geir «Bulle» Underdal fra hardcore/punk-bandet Betong Hysteria pluss Chris Erichsen fra Knudsen eget new wave-band The Aller Værste!. 

Gruppas eneste album, Grr..., ble utgitt i 1983 på Knudsens selskap Plateselskapet Norge. Albumet ble til ved at de tre rockemusikerne spilte inn sine spor først, deretter arrangerte Larsen låtene for Hot Club de Norvege, som la på sine instrumenter. Til sist la Sverre Knudsen på vokal og mixet det hele. Låtskriver og produsent var Sverre Knudsen.

Omslagene til førsteopplaget på 2000 kopier ble alle håndmalt under en én-dags gigantisk DIY-malesesjon på kunstverkstedet Slurpen i Oslo. Bandet fikk så mye oppmerksomhet omkring dette at førsteopplaget ble utsolgt og ny pressing på 1000 eks. ble laget – denne gang med bilder fra malesesjonen på coveret. Med de håndmalte eksemplarene fulgte et vedleggsark med tekster og bandbilder.

Den obskure utgivelsen regnes i dag som en av Norges beste post-punk-plater og en av de merkeligste kombinasjonene av musikere som noensinne har opptrådt sammen på en plate.

 Musikkvideo 1982 
I 1982 spilte bandet inn musikkvideoen «Tema fra Løver og Tigre» direkte til VHS, som på det tidspunktet var både et nytt musikkmedium og et nytt teknisk format. På videoen medvirker hele originalbandet, men Per Frydenlund har steppet inn for Ivar Brodahl på fiolin.

 Konserter 1983 
Jon Larsen var den eneste fra Hot Club de Norvège som spilte live med Løver og Tigre. På konserter i 1983 spilte Audun Strype (bass) og Nils Økland (fele).

 Gjenutgivelse 2010 
I 2010 ble Grr... gjenutgitt på CD av Plastic Strip Press, med live-opptakene av sju låter fra en konsert ved Henie Onstad Kunstsenter i 1983 som bonus. Flere av disse var tidligere uutgitte verk.

Medlemmer

 På plata: 
Sverre Knudsen – sang, elbass (The Aller Værste!)
Chris Erichsen – elgitar (The Aller Værste!)
Geir «Bulle» Underdal – trommer (Betong Hysteria)
Jon Larsen – akustisk gitar (Hot Club de Norvége)
Per Frydenlund –akustisk gitar (Hot Club de Norvége)
Svein Aarbostad – kontrabass (Hot Club de Norvége)
Ivar Brodahl – fele (Hot Club de Norvége)

 Livemusikere: 
Audun Strype – kontrabass
Nils Økland – fele

 Referanser 

 Eksterne lenker 


Kategori:Norske rockegrupper
Kategori:Norske jazzgrupper